b'\n_START_ARTICLE_\nVeripunak\xc3\xa4mmekk\xc3\xa4\n_START_SECTION_\nUlkon\xc3\xa4k\xc3\xb6 ja koko\n_START_PARAGRAPH_\nVeripunak\xc3\xa4mmekk\xc3\xa4 kasvaa noin 15\xe2\x80\x9330 senttimetri\xc3\xa4 korkeaksi. Sen juurimukulat ovat muiden liuskak\xc3\xa4mmek\xc3\xb6iden tapaan syv\xc3\xa4\xc3\xa4n liuskaisia. Varsi on tanakka ja paksu, ja sen yl\xc3\xa4osa on purppuranpunainen. Varren ylin lehti ulottuu kukinnon tasalle. Lehdet ovat sirottavia, enint\xc3\xa4\xc3\xa4n viisi kertaa leveytens\xc3\xa4 pituisia ja molemmilta puolilta punaruskeat\xc3\xa4pl\xc3\xa4isi\xc3\xa4. Joillakin kasvupaikoilla tavataan yksil\xc3\xb6it\xc3\xa4, joiden lehdet ovat kauttaaltaan ruskean v\xc3\xa4rin peitossa. Kukinto on tihe\xc3\xa4hk\xc3\xb6, runsaskukkainen t\xc3\xa4hk\xc3\xa4. Kukat ovat voimakkaasti kirjaillut tummemman purppuraisella v\xc3\xa4rill\xc3\xa4 vaaleanpunaisen pohjan p\xc3\xa4\xc3\xa4ll\xc3\xa4. Usein kirjailua on huulen lis\xc3\xa4ksi my\xc3\xb6s muissa keh\xc3\xa4lehdiss\xc3\xa4. Huuli on kapea ja l\xc3\xa4hes ehyt. Veripunak\xc3\xa4mmekk\xc3\xa4 kukkii kes\xc3\xa4-hein\xc3\xa4kuussa._NEWLINE_Veripunak\xc3\xa4mmekk\xc3\xa4 muistuttaa l\xc3\xa4heisesti toista Suomessa tavattavaa punak\xc3\xa4mmek\xc3\xa4n alalajia suopunak\xc3\xa4mmekk\xc3\xa4\xc3\xa4 (subsp. incarnata). Lajin tunnistamista vaikeuttaa sen monimuotoisuus ja ett\xc3\xa4 sen ulkomuoto vaihtelee huomattavasti alueittain. Laji my\xc3\xb6s risteytyy muiden liuskak\xc3\xa4mmek\xc3\xb6iden kanssa. Punak\xc3\xa4mmek\xc3\xb6iden monimuotoisuus on merkki siit\xc3\xa4, ett\xc3\xa4 laji on ilmeisen nuori ja kehittyv\xc3\xa4, ja se muodostaa nopeasti eriytyvi\xc3\xa4 erilaisia ekotyyppej\xc3\xa4._NEWLINE_Varsinkin Suomessa ongelmia tuottaa kasvin sekoittaminen suopunak\xc3\xa4mmek\xc3\xa4n muunnokseen (D. incarnata subsp. incarnata var. hyphaematodes).\n_START_SECTION_\nLevinneisyys\n_START_PARAGRAPH_\nVeripunak\xc3\xa4mmekk\xc3\xa4 on selv\xc3\xa4sti suopunak\xc3\xa4mmekk\xc3\xa4\xc3\xa4 harvinaisempi kasvi Euroopassa. Sen levinneisyys on keskittynyt Alpeille, Irlantiin, Fennoskandiaan ja Baltian maihin, mink\xc3\xa4 lis\xc3\xa4ksi sit\xc3\xa4 kasvaa ilmeisen laajalla alueella Ven\xc3\xa4j\xc3\xa4ll\xc3\xa4 Keski-Siperiaan saakka. Suomessa veripunak\xc3\xa4mmekk\xc3\xa4 on suhteellisen harvinainen kasvi. Yleisimmill\xc3\xa4\xc3\xa4n se on Ahvenanmaalla, Pohjois-Pohjanmaalla, Kainuussa sek\xc3\xa4 Etel\xc3\xa4- ja Keski-Lapissa. Muualta Suomesta tunnetaan vain satunnaisia l\xc3\xb6yt\xc3\xb6j\xc3\xa4.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nVeripunak\xc3\xa4mmekk\xc3\xa4 kasvaa lettosoilla ja lyhythein\xc3\xa4isill\xc3\xa4 rantaniityill\xc3\xa4. Sit\xc3\xa4 pidet\xc3\xa4\xc3\xa4n kalkinsuosijana. Kasvi on merkitt\xc3\xa4v\xc3\xa4sti harvinaistunut kasvupaikkojen kuivatuksen johdosta. My\xc3\xb6s rantaniittyjen umpeenkasvu laidunnuksen loputtua on johtanut kasvupaikkojen tuhoutumiseen.'